Antonia Brunet de Annat

Antonia Brunet de Annat, Antoinette Brunet izenez jaioa (Frantzia, XVIII. mendea - Argentina, XIX. mendea), Argentinan erroturiko artista frantsesa izan zen. Erretratua, miniatura eta, ondoren, dagerrotipoa landu zituen. Argentinako lehen argazkilaritzat jotzen dute.

 Europako hastapenak 
Antonia Brunet Frantzian jaio zen. Jean-Manuel Brunet margolari eta pintura-maisuaren alaba gazteena zen. Artistaren bizitzari buruzko informazio askorik ez dagoen arren, 1810ean Parisen bizi zen eta urte horretako Saloian ikusgai egon zen bere lanaren bat. Bestalde, badaude Europako museo eta bildumetan berak sinatutako miniaturak, adibidez, Stockholmeko Museo Nazionalean edo Madrilgo Pradoko Museoan. Azken horrek gordetzen duena, gizon baten erretratua, 1819an dataturik dago. 

 Argentinako obra 

Antonia Argentinara joan zen aitarekin. Han Claudio Annat urreztatzaile eta ispilugilearekin ezkondu zen 1825ean. Bikotea Buenos Aires hirian bizi izan zen. Hiri horretan tailer bat partekatu zuten Jean-Philippe Goulu miniaturagileak eta beste 10 kidek lan egiten zuten eraikin berean. Antonia erretratuan eta paper eta boli gaineko miniaturan espezializatu zen. Bere bezeroetako asko Buenos Airesko bizitza politiko, militar eta klerikaleko kide ospetsuak ziren.  

Buenos Airesko hedabideetan bere tailerra iragartzen zuen. Iragarkietan bere formazio paristarra nabarmentzen zuen, hiri hartako lehen maisuen dizipulua zela adieraziz. 1826an, tailerreko lanaz gain, gazteentzako pintura eskolak ematen hasi zen bere etxean, gauez. Andrea Bacle-ren, garai hartako beste miniaturagile garrantzitsuaren, adiskide handia izan zen.  

Miniatura nork bere pertsona maiteak gogoan gordetzeko baliabidea zen, baina bere erabilera bertan behera geratu zen dagerrotipoa iritsi zenean, eta, horren ondorioz, Antoniak 1854 eta 1862 artean teknika hori txertatu behar izan zuen erretratugile lanetan. Horregatik esan daiteke Antonia Brunet izan zela lehenengo emakume dagerrotipista eta, beraz, Argentinako lehen emakume argazkilaria. 

 Erreferentziak 

 Bibliografia 

Espinosa, C. (2011). Las miniaturas en el Museo del Prado. Catálogo razonado. Madril: Pradoko Museoa.
Niedermaier, A. (2004). La mujer y la fotografía: un juego de espejos constitutivos de identidad y de historia. IN F. Guzmán, G. Cortés y J. M. Martínez (Eds.), Arte y crisis en Iberoamérica. Segundas Jornadas de Historia del Arte.

 Kanpo estekak 

Kategoria:Argentinako emakumeak
Kategoria:Emakume argazkilariak